钦定古今图书集成/理学汇编/学行典/第174卷 > 魏良政〈弟良器〉
## 钦定古今图书集成/理学汇编/学行典/第174卷 > 魏良政〈弟良器〉

按《野史魏良政传》：“良政字师伊，新建人。王守仁巡抚
江西，与兄良弼及弟良器、良贵咸受学焉。时提学副
使邵锐、巡抚御史唐龙持论与守仁异，数戒诸生守
常业，毋奔谒为虚谈，诸生颇多畏避，而良政兄弟独
不顾，深为守仁所许。然兄弟中惟良政功为尢专，故
闻道最早，为人孝友敦朴，燕居无惰容。尝曰：‘学问要
领既明，其功惟在专一’。”又曰：“不尢人，何人不可处？不
累事，何事不可为？”嘉靖四年举乡试第一。未几卒。良
政居家，兄弟自相师友。既没，良弼尝言：“吾梦中每见
师伊，辄流汗浃背。”其为兄敬惮如此。良器字师颜，性
超颖绝人，守仁咸称之。后守仁归里，良器从焉。时王
畿为诸生，落魄不羁，见诸往来讲学者，辄笑骂之。居
与守仁邻，不见也。良器多方劝诱，畿佻达自如。一日，
与同门生投壶雅歌，畿过而见之，笑曰：“腐儒亦为是
耶？”良器曰：“吾等为学未尝迂腐，君第不知耳。”畿自是
稍相昵就，已而有味其言，遂就业守仁之门。良器归，
主白鹿书院，阐扬师说，生徒数百人皆知王氏学，独
良器虽从良知，而践履务平实，学者称为“药湖先生。”
及卒，畿怀其恩，每语及，必流涕。良弼以直谏显，自有
传。